b'\n_START_ARTICLE_\nC.Th. Christensen\n_START_PARAGRAPH_\nChristen (Christian) Thomsen Christensen (26. januar 1832 i K\xc3\xb8benhavn \xe2\x80\x93 26. januar 1905 sammesteds) var en dansk nordamerikaner.\n_START_SECTION_\nLiv og virke\n_START_PARAGRAPH_\nChristensen kom 1846 i handelsl\xc3\xa6re, men drog 1850 til New York og arbejdede sig hurtig op, s\xc3\xa5 at han allerede 1853 kunne gifte sig med en dansk f\xc3\xb8dt dame og 1855 fik ans\xc3\xa6ttelse i en bank._NEWLINE_Som ivrig republikaner og begejstret tilh\xc3\xa6nger af H.W. Beecher indtr\xc3\xa5dte han ved borgerkrigens udbrud 1861 i et kompagni af skandinaviske frivillige og blev l\xc3\xb8jtnant. Han gjorde senere tjeneste i Mac Clellan\xe2\x80\x99s felttog i Virginia 1862 og var stabschef hos general Canby ved Mobiles indtagelse 1865; til l\xc3\xb8n udn\xc3\xa6vntes han til brigadegeneral._NEWLINE_Efter krigen vendte han tilbage til forretningslivet, blev 1868 associ\xc3\xa9 i et stort handelshus i New York og fik 1880 en vigtig post i et af byens st\xc3\xb8rste bankierhuse. 1880-84 var han brigadegeneral i Brooklyns borgerv\xc3\xa6bning og der efter i nogle \xc3\xa5r divisionsgeneral for hele styrken. 1869-1873 var han dansk konsul, og b\xc3\xa5de da og senere p\xc3\xa5 mange m\xc3\xa5der en kraftig st\xc3\xb8tte for sine landsm\xc3\xa6nd, indtil han i sine sidste leve\xc3\xa5r vendte tilbage til Danmark.\n_START_SECTION_\nH\xc3\xa6dersbevisninger\n_START_PARAGRAPH_\nHan blev Ridder af Dannebrog 1868 og Dannebrogsmand 1873.'